text: Politi skulle holde bander i Vejle i skak
  08 juni 2016 kl. 07.45
  Politiet var massivt til stede i Vejle midtby i nat, ovenpå overfaldet på en 22-årig mand fra Vejle i Odense.
  Efter at meldingen kom ind om, at en 22-årig mand fra Vejle i nat blev stukket i ryggen med en kniv i Odense, mødte  Syd- og Sønderjyllands Politi op i Vejle midtby for at forhindre ballade i bandemiljøet.
  - Vi er jo på mærkene ovenpå drabet i sidste uge, siger vagtchef ved Syd- og Sønderjyllands Politi Bent Hedeager Nielsen til TV SYD.
  - Vi var synligt til stede i hele Vejle midtby i nat, og det var en forebyggende indsats, bekræfter Bent Hedeager Nielsen.
  Ifølge TV SYDs oplysninger var politiet allerede til stede i midtbyen før overfaldet i Odense. Til det siger Bent Hedeager Nielsen, at politiet har været særligt talstærkt til stede i Vejle efter drabet på en 31-årig mand fra Odense i sidste uge.
  - Altså vi flytter jo folk rundt efter, hvor situationen spidser til, siger vagtchefen. 
  Aktionen førte ifølge TV SYDs oplysninger til at politiet anholdte en 22-årig mand for besiddelse af to knive.
   
  Billede er fra Local Eyes.
  